Nico Rosberg kiseb pole position li llum se tagħtih l-opportunità li jerġa' jaħtaf l-ewwel post tal-klassifika tas-sewwieqa minn idejn Lewis Hamilton wara d-disfatta tal-Ungerija fejn kellu jċedi l-quċċata wara ħdax-il tellieqa. Il-Mercedes urew b'mod ċar is-superjorità tagħhom mill-ewwel fażi hekk kif kisbu ħinijiet kompetittivi minkejja li ma kinux qegħdin jużaw is-Supersofts bħal ħafna sewwieqa oħra. Aktar lura Kvyat kellu Q1 diżastruż fejn irnexxielu jasal biss fid-dsatax-il post wara dawriet diżappuntanti ferm. Bosta qegħdin jispekulaw li r-Russu qiegħed qrib it-tmiem tal-karriera mat-Toro Rosso u r-Red Bull b'mod ġenerali u dawn ir-riżultati żgur li mhumiex jgħinu l-kawża tiegħu. Sadanittant, il-kollega tiegħu Carlos Sainz irnexxielu jasal sa Q2 mingħajr wisq diffikultà. Sadanittant, għal xi ħin deher li Pascal Wehrlein seta' wassal lill-Manor sa Q2. Madankollu, is-sewwieqa tar-Renault irnexxielhom jidħlu quddiemu u jċaħħduh minn dan ir-riżultat pożittiv. F'Q2 is-sewwieqa tal-Mercedes komplew jiddominaw, din id-darba bir-roti Supersoft. Minkejja li huma rnexxielhom jerġgħu jieħdu l-ewwel żewġ pożizzjonijiet, il-vantaġġ tagħhom ma kienx kbir daqs qabel hekk kif Max Verstappen kien inqas minn nofs sekonda 'l bogħod minnhom. Min-naħa l-oħra, Daniel Ricciardo l-kollega tiegħu għażel li jikkuntenta bir-raba' post li kiseb bl-ewwel dawra tiegħu. Wara r-riżultat pożittiv li kisbu fil-kwalifiki tal-Ungerija, fejn it-tnejn irnexxielhom jaslu sa Q3, il-McLarens reġgħu żżerżqu xi ftit lura hekk kif spiċċaw fit-tnax u l-erbatax-il post. Magħhom kienu eliminati wkoll il-koppja tal-Haas F1 fejn Romain Grosjean ilmenti l-fatt li s-sett il-ġdid ta' roti ma ħalliex l-effett mixtieq. Fil-bidu ta' Q3 deher li se tkun il-ġurnata ta' Hamilton għaliex Rosberg esperjenza problemi elettriċi matul l-ewwel dawra tiegħu li ġegħluh jabbanduna d-dawra. Madankollu, ftit wara l-Ġermaniż irnexxielu jagħmel dawra eċċellenti li poġġietu fil-quċċata tal-klassifika. Il-Brittaniku deher li seta' reġa' qabżu wara prestazzjoni veloċi ferm li kiseb fl-ewwel settur, però huwa għamel brejk qawwi fl-iSpitzkehre li telliflu l-ħin. Warajhom spiċċaw iż-żewġ Red Bulls li komplew isaħħu l-kredenzjali tagħhom bħala l-kompetituri prinċipali tal-Mercedes hekk kif il-Ferraristi reġgħu kellhom jikkuntentaw b'post fuq it-tielet filliera.